F'Laqgħa kordjali li saret illum bejn il-Prim Ministru Robert Abela, id-Deputat Prim Ministru Chris Fearne u l-Profs. Charmaine Gauci, flimkien ma' rappreżentanza mill-Kurja tal-Arċisqof u l-Għaqda Nazzjonali Każini tal-Banda kien diskuss kif jistgħu jkunu ċċelebrati din is-sena, attivitajiet reliġjużi esterni u l-festi esterni fl-ibliet u l-irħula. Fi stqarrija l-Għaqda Nazzjonali Każini tal-Banda qalet li l-prinċipju ewlieni ta' dawn id-diskussjonijiet kien li s-saħħa tal-poplu Malti u Għawdxi tibqa' tingħata prijorità. F'din il-laqgħa ġie deċiż li jekk il-każijiet tal-Covid fil-komunità jibqgħu taħt kontroll, minn April 2022 l-attivitajiet reliġjużi esterni u dawk festivi jistgħu jerġgħu jiġu ċċelebrati b'responsabbiltà. Dan ifisser li l-purċissjonijiet tal-Ġimgħa l-Kbira jkunu l-ewwel li jerġgħu jsiru, bi protokolli għal min isegwi. Bis-sitwazzjoni taħt kontroll il-festi tas-sajf imbagħad jiġu ċċelebrati b'mod normali. Attivitajiet marbuta mal-festi li ser jiġu ċċelebrati fix-xhur ta' Frar u Marzu, fosthom San Pawl fil-Belt u San Ġużepp fir-Rabat, jistgħu jiġu organizzati skond il-protokolli preżenti. L-Għaqda Nazzjonali Każini tal-Banda saħqet sabiex dawk kollha nvolut fil-festi jibqgħu juru serjetà u dixxiplina biex jerġgħu jkunu ċelebrati u organizzati l-attivitajiet reliġjużi u l-festi esterni li jiffurmaw parti mill-patrimonju Malti. L-Għaqda kompliet tħeġġeġ lid-dilettanti tal-festi jikkonkorru għat-tilqim hekk kif dan jgħin biex jinżammu taħt kontroll l-agħar effetti tal-pandemija.